<classify> MKUU wa Mkoa wa Dodoma, Dk Binilith Mahenge ameishauri Halmashauri ya Jiji la Dodoma kuhakikisha inaanzisha kanzidata ya orodha ya ujenzi wa miundombinu mkoani humo ikiwa ni pamoja barabara na majengo ya makazi na biashara zikiwemo hoteli ili viongozi mbalimbali wa kitaifa wakizitaka zipatikane.Kuweni na kanzidata ya shughuli za ujenzi katika halmashauri ya jiji ili kiongozi yeyote wa ngazi ya kitaifa akizihitaji azipate, alisema Dk Mahenge baada ya kutembelea ukarabati na uboreshaji wa miundombinu jijini humo.Alisema katika kuwa na uhakika wa shughuli zinazofanyika jijini humo, viongozi wa halmashauri wanatakiwa kuwa na takwimu za ujenzi zinazoonesha aina ya ujenzi wa miundombinu na zioneshe kwamba zinafanyika kwa vibali.Alisema pamoja na jiji kuwa na kanzidata, wananchi wa jiji hilo wanatakiwa kuomba vibali vya kujenga majengo hayo, wajue kujenga bila kuomba vibali ni kukiuka taratibu za ujenzi na huo unakuwa ujenzi holela. Wananchi wanatakiwa kuomba vibali kwa ajili ya kujenga miundombinu mbalimbali na halmashauri ya jiji inatakiwa kusimamia na kuhakikisha wanajua na wanafuatilia ujenzi uwe wa hoteli au aina nyingine ya majengo, alisema na kuongeza: Kama una eneo hata kama ni la ukoo maadam eneo hilo lipo ndani ya jiji, lazima kupima na kujenga kwa uratatibu na kuonesha aina ya ujenzi unaoendeshwa katika eneo hilo.Aliwataka pia viongozi wa jiji kuongeza ulinzi na kufanya doria za mara kwa mara kama wanavyofanya polisi, ili kuhakikisha wanazunguka katika maeneo mbalimbali jijini kuhakikisha ujenzi holela na usio na vibali unadhibitiwa. Awali akitoa taarifa ya ujenzi wa miundombinui jijini humo, Mkurugenzi wa Jiji la Dodoma, Godwin Kunambi alisema wamejipanga kujenga na kuboresha miundombinu ya barabara kwa kasi ili jiji hilo liendane na hadi ya makao makuu.Alisema mkakati wa kuboresha miundombinu ya barabara, katika kipindi cha mwaka mmoja hadi mwakani 2020, utalifanya jiji hilo kuwa na barabara nyingi za lami kuliko halmashauri na majiji mengi. Kunambi alisema kwa sasa Dodoma inazidiwa kwa kilomita sita na Kinondoni ambayo ina barabara za lami zenye urefu wa kilometa 136 huku Dodoma ina kilometa 130.Takwimu za 201819, zinaonesha kwamba jiji la Dodoma linazidiwa na halmashauri ya Manispaa ya Kinondoni nchini ambayo ina barabara zenye urefu wa kilometa 136, sisi Dodoma tuna barabara zenye urefu wa kilometa 130, Dodoma, tunazidiwa kwa km sita tu, alisema Kunambi.Alisema hadi kufikia mwakani Jiji la Dodoma litakuwa limeongeza barabara ikiwemo ya kilometa 26.7 ambayo kipande chake ya kilometa sita ujenzi wake umeanza tangu Julai mwaka huu. Alisema vilevile katika bajeti ya mwaka 201819 inaonesha kwamba Wakala wa Barabara za Mijini na Vijijini TARURA watajenga kilometa nne za lami katika jiji hilo. Kunambi alisema vile vile Wakala wa Barabara Tanzania TANROADS watajenga barabara za kuzunguka Jiji la Dodoma zenye urefu wa kilometa 110.  <topic>: KITAIFA 